b'\n_START_ARTICLE_\nGeopolitika\n_START_PARAGRAPH_\nGeopolitika yra politologin\xc4\x97 teorija, atsiradusi XIX-XX am\xc5\xbei\xc5\xb3 sand\xc5\xabroje, kuri teigia vyraujant\xc4\xaf geografini\xc5\xb3 s\xc4\x85lyg\xc5\xb3 poveik\xc4\xaf visuomeniniams - politiniams procesams. Da\xc5\xbenai laikoma politin\xc4\x97s geografijos sinonimu ir socialin\xc4\x97s geografijos dalimi._NEWLINE_Geopolitikos s\xc4\x85vok\xc4\x85 \xc4\xafved\xc4\x97 \xc5\xa1ved\xc5\xb3 mokslininkas Rudolf Kjell\xc3\xa9n (1864-1922) Pirmojo pasaulinio karo metu._NEWLINE_Iki Pirmojo pasaulinio karo ir tuoj po jo vyravo idealistin\xc4\x97s nuotaikos, demokratin\xc4\x97s santvarkos, \xc5\xbemogaus ir taut\xc5\xb3 teisi\xc5\xb3 id\xc4\x97jos. Kaip tik tuo metu valstyb\xc4\x97s pradeda suvokti viena kit\xc4\x85 kaip suverenius darinius ir pripa\xc5\xbeinti j\xc5\xb3 teis\xc4\x99 egzistuoti. Valstyb\xc4\x97s nebesiekia ekstrapoliuoti savo tvarkos visam pasauliui, o pradeda skaitytis ir su kit\xc5\xb3 pana\xc5\xa1i\xc5\xb3 \xc4\xaf save darini\xc5\xb3 egzistavimu._NEWLINE_Ta\xc4\x8diau netrukus kyla nusivylimas demokrati\xc5\xa1ku valstyb\xc4\x97s valdymo modeliu. Imama abejoti individ\xc5\xb3 \xc4\xaftakos valstybei svarba. Per\xc5\xbei\xc5\xabrimos ir taikaus valstybi\xc5\xb3 koegzistavimo id\xc4\x97jos. B\xc5\xabtent \xc5\xa1ioje atmosferoje i\xc5\xa1kyla geopolitinis pasaulio ai\xc5\xa1kinimas kaip atsvara socialiniam. Jis propagavo determinizm\xc4\x85, pagr\xc4\xafst\xc4\x85 valstyb\xc4\x97s teritoriniais veiksniais bei jos geografine pad\xc4\x97timi. \xc5\xa0is po\xc5\xbei\xc5\xabris atitiko nusivylimo demokratija nuotaikas ir tuo pasitarnavo autoritariniams re\xc5\xbeimams. Ne veltui geopolitin\xc4\x97s studijos ypa\xc4\x8d suklest\xc4\x97jo tarpukario Vokietijoje._NEWLINE_Po to, kai 1924 m. Karl Haushofer i\xc5\xa1leido savo knyg\xc4\x85 \xe2\x80\x9eGeopolitik des Pazifischen Ozeans\xe2\x80\x9c, \xc4\xafk\xc5\xabr\xc4\x97 Geopolitikos institut\xc4\x85 prie Miuncheno universiteto ir prad\xc4\x97jo leisti \xe2\x80\x9eZeitschrift f\xc3\xbcr Geopolitik\xe2\x80\x9c, prasid\xc4\x97jo geopolitikos suklest\xc4\x97jimas. Svarbius darbus geopolitikos tema tuo metu ra\xc5\xa1\xc4\x97 Londono universiteto profesorius Hallford J. McKinder (\xe2\x80\x9eBritain and the Britain Seas\xe2\x80\x9c) bei pranc\xc5\xabzas geografas Jean Gottmann._NEWLINE_Geopolitine tematika daug yra para\xc5\xa1\xc4\x99s ir Lietuvos mokslininkas Kazys Pak\xc5\xa1tas. 1939 m. knyg\xc4\x85 \xe2\x80\x9eGeopolitika\xe2\x80\x9c i\xc5\xa1leido ir kitas \xc5\xbeymus Lietuvos geografas Stanislovas Tarvydas (1903-1975). Joje i\xc5\xa1reik\xc5\xa1tas ypa\xc4\x8d negatyvus po\xc5\xbei\xc5\xabris \xc4\xaf tautines ma\xc5\xbeumas, Europa apib\xc5\xabdinama kaip klaikus mi\xc5\xa1kas, kuriame siau\xc4\x8dia pl\xc4\x97\xc5\xa1ikai. Pokaryje d\xc4\x97l \xc5\xa1ios knygos S. Tarvydui teko i\xc5\xa1eiti i\xc5\xa1 universiteto ir vie\xc5\xa1ai pasmerkti leidinio id\xc4\x97jas.'